ታስረው የነበሩ 450 ኢትዮጵያውያን ከሳውዲ አረቢያ ወደ ሀገራቸው ተመለሱ
በሳዑዲ ዓረቢያ በእስር ላይ የነበሩ 450 ኢትዮጵያውያን በዛሬው ዕለት ወደ ሀገራቸው መመለሳቸውን የኢፌዴሪ የውጭ ጉዳይ ሚኒስቴር አስታወቀ።እነዚህ ዜጎች የሳዑዲ ዓረቢያ ህግ በማይፈቅዳቸው ተግባራት ላይ ተሳትፈው በጂዛንና በተለያዩ 10 ማረሚያ ቤቶች ውስጥ በእስር ላይ የቆዩ ናቸው ተብሏል።ተመላሽ ኢትዮጵያውያኑ ቦሌ አውሮፕላን ማረፊያ በደረሱበት ወቅትም የውጭ ጉዳይ ሚኒስቴር ቃል አቀባይ አቶ መለስ አለም አቀባበል አድርገዋል ።በተጨማሪ 450 የሚሆኑት ዜጎች ደግሞ የፊታችን ታህሳስ 5 ቀን 2011 ዓም ወደ ሀገራቸው እንደሚመለሱም ቃል አቀባዩ አስታውቀዋል።ቀደም ሲል የውጭ ጉዳይ ሚስቴር ከሳዑዲ መንግስት ጋር ባደረገው ስምምነት መሰረት ነው  ዜጎቹ ከእስር ተፈተው ወደ እናት ሀገራቸው እንዲገቡ የተደረገው ።ሚኒስቴር መሥሪያ ቤቱ በተለያዩ አገሮች ደህንነታቸው ለአደጋ እየተጋለጡ እየመጡ ኢትዮጵያውያንን ወደ ሀገራቸው የማስመለስ ሂደቱን አጠናክሮ እንደሚቀጥል አስታውቋል። በሌላ በኩል ባለፈው ሳምንት በህገ ወጥ መንገድ ቀይ ባህርን አቋርጠው ሳዑዲ ዓረቢያ የገቡ 1 ሺህ 500 ኢትዮጵያውያን ወደ ሀገር ቤት ለመመለስ የውጭ ጉዳይ ሚኒስቴር  እየሠራ  መሆኑን  ገልጿል ። ሚኒስቴሩ  ዜጎቹን ወደ አገራቸው ለመመለስም ሳዑዲ ዓረቢያ በሚገኘው የኢፌዴሪ ቆንስላ ጽህፈት ቤት በኩል አስፈላጊውን ድጋፍ እያደረገ መሆኑን ከውጭ ጉዳይ ሚኒስቴር  አስታውቋል ።(ምንጭ:የውጭ ጉዳይ ሚንስቴር ቃል አቀባይ ፅህፈት ቤት )